«Vais poder contar  cola mio complicidá pa que la llingua asturiana tenga una presencia importante nos Premios Príncipe». Asina respondió Graciano García a la propuesta de la Fundación Caveda y Nava pa que'l nuestru idioma tenga presencia dientro de los actos de la Fundación Príncipe d'Asturies.    Les palabres de Graciano García dixéronse nel actu fechu esti 20 de payares en Villaviciosa, onde'l periodista foi nomáu Patronu d'Honor de la Fundación Caveda y Nava, qu'alcordó'l nomamientu del director eméritu vitaliciu de  la Fundación Príncipe d'Asturies por unanimidá, «en reconocencia al so llabor en favor de les señes d'identidá culturales d'Asturies y del so respetu y sensibilidá pa cola llingua asturiana».    Les palabres d'acoyida al miembru nuevu pronuncióles Telvino González y nelles fixo un retratu personal y profesional de Graciano García, falando del so llabor como periodista y recordando que foi na revista Asturias Semanal, que dirixió'l nuevu Patronu d'Honor, onde nació'l movimientu de reivindicación llingüística. Telvino González señaló tamién que nes ocasiones nes que'l Principe d'Asturies faló nel nuestru idioma «taba cerca'l conseyu de don Graciano».    Nel so discursu, el director eméritu vitaliciu de la Fundación Principe dixo tar agradecíu por entrar a formar parte d'un grupu «uníu pol so amor a la llingua asturiana y pol so deséu de dignificar esti maraviyosu y irrenunciable patrimoniu nuestru». Otra manera, afirmó que'l nuestru idioma remitíalu al paraísu de la infancia y a un  mundu «onde se tien sentío queríu». Por eso, quixo destacar que la llingua asturiana tien que valir siempre pal consensu y l'entendimientu «y nunca pa la discusión y l'enfrentamientu».    Per otru llau, Inaciu Iglesias, presidente de la Fundación Caveda y Nava, faló de la represión llingüística y la diglosia que sufren los asturfalantes dientro de la propia sociedá: «Tamos demasiao avezaos a que nos digan que'l nuestru idioma nun tien futuru, llevamos sintiéndolo dende hai más de ciento cincuenta  años y equí siguimos».    Por eso, Iglesias apuntó la necesidá de ganar la partida énte los prexuicios y buscar un futuru pal asturianu: «Vamos consiguilo porque tenemos razón y porque lo que queremos ye razonable; lo único que nos falta ye ser conscientes que vamos ser a ello».    Otra manera, nel so últimu discursu como presidente de la Fundación Caveda y Nava, Inaciu Iglesias quixo dar les gracies a la institución por da-y esa oportunidá y señaló que lo que taben faciendo «merez la  pena».